Først meldte Lasse Frimand Jensen sig på banen som borgmesterkandidat, siden gjorde Lisbeth Lauritsen det samme . De to kan overtage borgmesterstolen, når Thomas Kastrup-Larsen ved udgangen af juli i år, stopper som borgmester i Aalborg Kommune. Men i 2025 er der igen kommunalvalg, hvor der skal findes en borgmester til den næste periode, og her har folketingsmedlemmet Flemming Møller Mortensen nu meldt sig ind i kampen med de to andre byrådspolitikere. -	Jeg har prøvet rigtig mange ting, og jeg tror bare, at de ting er vigtige at have med, når man skal være borgmester i så stor en kommune som Aalborg er, siger han. Det er to gode kandidater Flemming Møller Mortensen har tidligere være minister for udviklingssamarbejde og nordisk samarbejde. I dag er han sundhedsordfører for Socialdemokratiet. Inden han blev folketingspolitiker, sad han i byrådet i Skørping Kommune og senere efter kommunesammenlægningen i Rebild Kommune. Det er blandt andet derfor, at han mener, han er en god kandidat. Han mener dog også, at hans partifæller og modkandidater er gode folk. -	Det er to gode kandidater, og jeg håber, at vi får et fantastisk samarbejde, og en af dem bliver med stor sandsynlighed borgmester frem til kommunalvalget, siger Flemming Møller Mortensen. Kommunalvalget kommer til at foregår i november 2025, og der satser det nuværende folketingsmedlem på at kunne få et godt valg. -	Jeg håber at tage stærke og erfarne kandidater med ind på holdet, som skal være med til sammen med det øvrige byråd at drive Aalborg Kommune frem mod nye højder, siger Flemming Møller Mortensen. Se hele interviewet med Flemming Møller Mortensen: Klare visioner for kommunen Aalborg står stærkt i forvejen, mener den tidligere minister, og det er også det, han hører fra folk, der kommer ude fra. Skulle Flemming Møller Mortensen gå hen og vinde kommunalvalget om cirka to og et halvt år, så kommer han med klare visioner. -	Det er klart, at vi skal have styr på beskæftigelsen, og vi skal have styr på uddannelser og velfærd, siger han og fortsætter: -	Og jeg ved, og det ved jeg alt om i den position, jeg løfter nu som sundhedsordfører, at vi kommer til at mangle medarbejdere, og der skal vi helt klart være fremme i skoene, men vi skal også forventningsafstemme med Aalborgs befolkning.

Opsummering:
Flemming Møller Mortensen er den tredje kandidat, der melder sig til at overtage borgmesterkæden i 2025.